Veearts skiet vrou: Niemand nog in hegtenis geneemArgieffoto Die polisie in Mpumalanga het gesê niemand is nog in hegtenis geneem nie nadat ŉ veearts Vrydag in die vroeë oggendure sy vrou geskiet het toe hy haar na bewering in die donker vir ŉ inbreker aangesien het. Kapt. Carla Hartley, woordvoerder van die polisie in Delmas, het aan Maroela Media gesê Trysie Coleman (58) is tans in ŉ kritieke maar stabiele toestand in ŉ hospitaal in Johannesburg nadat sy in haar maag gewond is. Volgens Hartley het die skietvoorval op ŉ plaas tussen Delmas en Bronkhorstspruit gebeur waar Trysie en haar man, dr. Jessie Coleman (68), woon. Hartley het gesê Jessie beweer hy het in die nag wakker geword van die alarm wat afgaan en opgestaan en dit afgeskakel. Toe die alarm ŉ tweede keer afgaan, het hy opgestaan en sy vuurwapen, ŉ .45-kaliber pistool, uitgehaal om ondersoek te gaan instel. “Die man beweer hy het nie gekyk of sy vrou in die bed was toe hy opgestaan het nie. Hy sê hy en Trysie het gelyktydig ŉ deur tussen die slaapkamer en die sitkamer oopgemaak. Hy sê dat hy net ŉ donker figuur gesien het, sy het gegil en hy het ŉ skoot afgevuur,” het Hartley gesê. Paramedici is ontbied en Trysie is later na ŉ hospitaal in Johannesburg geneem. “Ons het gister [Maandag] verneem haar toestand is kritiek, maar stabiel. Sy is aan ŉ ventilator gekoppel en word weens die aard van haar beserings onder verdowing gehou,” het Hartley gesê. Sy het gesê die polisie kon uit die aard van die saak nog nie ŉ verklaring by Trysie afneem nie, maar ŉ saak van poging tot moord word intussen ondersoek. “Dit is nog te vroeg om te sê of dit wel ŉ ongeluk was of nie. Niemand is in hegtenis geneem nie,” het sy gesê.